ब्याहें-कारजें च जित्थें जनानियां ते कुड़ियां घरै गी सजाने च रुज्झी दियां रौंह्दियां न ते अपनी-अपनी कला दा प्रदर्शन करदियां न उत्थैं गै ओह् स्याले दे दिनें धुप्प सेकदे मौकै चादरां, सरैने, थैले बगैरा कड्ढने ते बिन्ने-पक्खियां बगैरा बनाने च बी रुज्झी दियां रौंह्दियां न। चादरें, सरैनें ते थैलें आदि पर ओह् फुल्ल, बेल, पत्तियां जां (कुड़ियां अपने भ्राएं दे ते जनानियां अपने घरै-आलें दे) नां कढदियां न। केईं बारी उंदे पर बी मोरें-चकोरें ते चिड़ियें बगैरा दियां तस्बीरां कढदियां न। पानी दे घड़े बगैरा चुक्कने आस्तै बनाए जाने आले बिन्ने ज्यादा-तर पराली दे बनाए जंदे न। पराली गी गोल करियै उसी शानदार ढंगै कन्नै रस्सी बट्टियै गुंदेआ जंदा ऐ ते उंदे च रंग-बरंगियां टाकियां बी लाइयां जंदियां न। केईं बारी बिन्नें गी रंग-बरंगे फुम्मनू बी लाए गेदे होंदे न। जेह्के बिन्ने बौह्ने आस्तै बनाए जंदे न उंदे आस्तै शैल-शैल कचैटियां जोड़ियै रंगियां जंदियां न ते बुनदे मौके उंदे चरंग-बरंसे डजाइन पाए जांदे न। घाऽ दे तीलें पर केईं रंगें कन्नै रंगी दी पराली लपोटियै बी बौह्ने आस्तै किश बिन्ने बनाए जंदे न। किश बिन्नें गी गुंदियै बी बनाया गेदा होंदा ऐ। किश बिन्ने खजूरी दे पट्ठें, पीड़े गेदे गन्नें दे फोक कन्नै बी बनाए गेदे होंदे न ते उंदे च बी कोई नां कोई डजाइन पाया गेदा होंदा ऐ। खजूरी दे पट्ठें दियां पंदां ते पराली दे दोह्रे पंदोटे बी बनाए जंदे न। ब्याह् मौके दित्ती जाने आली दाजल खट्टां ते पीढ़े-पीढ़ियां बी रंगदार रस्सियें कन्ने बुने जंदे न ते ओह् खट्टां जां पीढ़े-पीढ़ियां जनेहारें आपूं बुनने पौंदे न। उंदे च बाईंटारी, खजूरी पट्ठा जां पालकी घाट बगैरा बुनतरां पाइयां जंदियां न। जनेहारें चा जेकर कुसैगी बी बुनने दी जाच नेईं औंदी होऐ तां उंदी हासो-हानी कीती जंदी ऐ ते कुड़ी आले आपूं गै बुनी दिंदे न।